**Ministru kabineta noteikumu projekta “Grozījumi Ministru kabineta 2017. gada 13. jūnija noteikumos Nr. 338 "Prasības sociālo pakalpojumu sniedzējiem" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts “Grozījumi Ministru kabineta 2017.gada 13.jūnija noteikumos Nr. 338 „Prasības sociālo pakalpojumu sniedzējiem”” (turpmāk – projekts) izstrādāts ar mērķi  1) papildināt metodes, ar kurām sociālo pakalpojumu sniedzējs veic sociālo pakalpojumu kvalitātes novērtējumu;  2) pārskatīt prasības darbinieku profesionālās kompetences pilnveidei – apmācībām un supervīzijai darbiniekiem, kuri tieši iesaistīti sociālā pakalpojuma sniegšanā un organizēšanā, kā arī sociālā darba speciālistiem;  3) precizēt sociālā dienesta pienākumu veikt izvērtēšanu ģimenēs ar bērniem;  4) precizēt sociālās rehabilitācijas pakalpojumu apjomu, biežumu un ilgumu neredzīgām personām;  5) papildināt regulējumu ar prasībām pakalpojumu sniedzējiem, kuri sniedz sociālās rehabilitācijas pakalpojumu personām, kuras ir atkarīgas no apreibinošām vielām un procesiem;  6) COVID-19 krīzes kontekstā papildināt regulējumu ar prasībām sociālo pakalpojumu sniedzējiem nodrošināt nepieciešamos epidemioloģiskās drošības pasākumus;  7) precizēt regulējumu par prasībām atelpas brīža pakalpojuma sniedzējam, padarot pakalpojumu elastīgāku un radot iespēju minēto pakalpojumu nodrošināt ne tikai institūcijā, bet arī klienta dzīvesvietā.  Projekts stāsies spēkā pēc tā pieņemšanas Ministru kabinetā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pēc Labklājības ministrijas iniciatīvas saskaņā ar Sociālo pakalpojumu un sociālās palīdzības likuma 17. panta otro daļu un Bērnu tiesību aizsardzības likuma 37. panta septīto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Prasības sociālo pakalpojumu sniedzējiem nosaka Ministru kabineta 2017. gada 13. jūnija noteikumi Nr.338 “Prasības sociālo pakalpojumu sniedzējiem” (turpmāk – MK noteikumi Nr.338).  **I *Apmācības un supervīzijas***  Sociālā darba kvalitāti būtiski ietekmē speciālistu profesionālā kompetence, kas, ņemot vērā sabiedrības mainību un sociālo problēmu dažādību, prasa regulāru pilnveidi, sekošanu līdzi jaunākajām sociālā darba  tendencēm, metožu attīstībai, dalību apmācībās un supervīzijās.  Sociālo darbinieku profesionālās kompetences pilnveides jautājumi šobrīd ir īpaši būtiski, ņemot vērā COVID-19 radītās sekas – krīzes situāciju pieaugumu, sociālo gadījumu sarežģītību un attiecīgi lielāku darba intensitāti un arī profesionālās izdegšanas riskus sociālajā darbā.  MK noteikumu Nr.338 9.1. apakšpunkts paredz, ka sociālo pakalpojumu sniedzējiem jānodrošina darbinieku regulāra profesionālās kompetences pilnveide, t.i., apmācības, t.sk. institūcijas vadītājam, struktūrvienības vadītājam, kurš tieši iesaistīts sociālo pakalpojumu sniegšanā un organizēšanā, un sociālajam darbiniekam ne mazāk par 24 akadēmiskajām stundām gadā (9.1.1. apakšpunkts) un sociālajam aprūpētājam, sociālajam rehabilitētājam un sociālās palīdzības organizatoram - ne mazāk par 16 akadēmiskajām stundām gadā (9.1.2. apakšpunkts).  Saskaņā ar Ministru kabineta 2019.gada 17.decembra noteikumiem Nr.686 “Darbības programmas “Izaugsme un nodarbinātība” 9.2.1. specifiskā atbalsta mērķa “Paaugstināt sociālo dienestu darba efektivitāti un darbinieku profesionalitāti darbam ar riska situācijās esošām personām” 9.2.1.1. pasākuma “Profesionāla sociālā darba attīstība pašvaldībās” (turpmāk – MK noteikumi Nr.686) īstenošanas noteikumi” 17.2.2.2. apakšpunktu un 18.punktu līdz 2023.gada 30.septembrim pašvaldībām tiek kompensēti 70% no vidējām apmācību pakalpojumu izmaksām projekta “Profesionāla sociālā darba attīstība pašvaldībās” (turpmāk – ES fondu projekts) ietvaros, kā tas paredzēts Sociālo pakalpojumu un sociālās palīdzības likuma pārejas noteikumu 29. punktā.  Labklājības ministrijas rīcībā esošie statistiskas dati liecina, ka 2018.gadā profesionālo kompetenci apmācību veidā pilnveidojuši 1498 pašvaldību sociālo dienestu sociālā darba speciālisti un sociālo dienestu vadītāji (neskaitot darbiniekus struktūrvienībās), kas ir 93,74% no kopējā sociālā darba speciālistu un sociālo dienestu vadītāju skaita (1598).  2019.gadā profesionālo kompetenci apmācību veidā pilnveidojuši 1452 pašvaldību sociālo dienestu sociālā darba speciālisti un sociālo dienesta vadītāji (neskaitot darbiniekus struktūrvienībās), kas ir 93,38% no kopējā sociālā darba speciālistu un sociālo dienestu vadītāju skaita (1555).  ES fondu projekta ietvaros Labklājības ministrija nodrošina 10 metodiku sociālajam darbam ar dažādām mērķa grupām izstrādi, kā arī atbilstošu klātienes mācību un e-mācību kursu izstrādi un realizāciju vidēji 96 stundu apmērā vienai metodikai. Tāpat tiek nodrošinātas arī 8, 16 un 24 stundu apmācību programmas. Mācību kursi tiks organizēti laikā līdz 2023.gada 30.septembrim, nodrošinot profesionālās kompetences pilnveides iespējas pašvaldību sociālajiem darbiniekiem.  Apgūt klātienes mācību un e-mācību kursus vidēji 96 stundu apmērā ir iespējams gada laikā, tādā veidā būtiski pārsniedzot šobrīd noteikto minimālo noteikto akadēmisko stundu skaitu gadā. Iegūtās zināšanas, apmeklējot garākus mācību kursus sniedz dziļākas zināšanas, kā arī iespēju teorētiskās zināšanas apvienot ar praksē gūtu pieredzi.  Savukārt ar COVID-19 saistītā ārkārtējā situācija ir apliecinājusi, ka mācību kursus kvalitatīvi var organizēt ne tika klātienē, bet arī izmantojot un kombinējot klātienes mācības ar attālinātajām neklātienes mācību iespējām, pielietojot dažādus e-vides instrumentus, tomēr tas var pagarināt periodu, kādā mācību viela tiek apgūta.  Lai risinātu situāciju un mudinātu speciālistus apgūt arī garākus mācību kursus, projekts paredz veikt grozījumus MK noteikumu Nr. 338 9.1.1. un 9.1.2. apakšpunktā, nosakot sociālo pakalpojumu sniedzējiem pienākumu nodrošināt profesionālās kompetences pilnveidi apmācību veidā institūcijas, struktūrvienības vadītājam, kurš tieši iesaistīts sociālā pakalpojuma sniegšanā un organizēšanā, un sociālajam darbiniekam ne mazāk par 72 akadēmiskajām stundām 3 gadu laikā un sociālajam aprūpētājam, sociālajam rehabilitētājam un sociālās palīdzības organizatoram ne mazāk par 48 akadēmiskajām stundām 3 gadu laikā, tādējādi dodot ilgāku laikuprofesionālās kompetences pilnveidei, tai pašā laikā nesamazinot un arī nepalielinot kopējo apmācību stundu skaitu konkrētajā 3 gadu periodā.  MK noteikumu Nr. 338 esošās redakcijas 9.2.1 apakšpunkts paredz, ka sociālo pakalpojumu sniedzējiem jānodrošina darbiniekiem regulāra supervīzija (individuālā, grupas, komandas, organizācijas), t.sk., institūcijas vadītājam, struktūrvienības vadītājam, kurš tieši iesaistīts sociālā pakalpojuma sniegšanā un organizēšanā, un sociālajam darbiniekam ne mazāk par 21 stundu gadā.  2018.gadā supervīzijas apmeklējuši 1168 pašvaldību sociālo dienestu sociālā darba speciālisti (neskaitot darbiniekus struktūrvienībās), kas ir 78,97% no kopējā sociālā darba speciālistu skaita (1479).  2019.gadā supervīzijas apmeklējuši 1280 pašvaldību sociālo dienestu sociālā darba speciālisti (neskaitot darbiniekus struktūrvienībās), kas ir 89,14% no kopējā sociālā darba speciālistu skaita (1436).  Saskaņā ar Labklājības ministrijas rīcībā esošajiem statistikas datiem 2018.gadā pašvaldību sociālajos dienestos (bez sociālo pakalpojumu sniedzējiem institūcijās, kuras ir sociālā dienesta struktūrvienības) sociālā darba speciālisti supervīziju apmeklējuši: individuālās supervīzijas līdz 9 h (ieskaitot) gadā 7,1% no kopējā speciālistu skaita; individuālās supervīzijas virs 9h gadā 2,23%; grupu supervīzijas līdz 18h (ieskaitot) gadā 41,87% no kopējā speciālistu skaita; grupu supervīzijas virs 18h gadā 48,80% no kopējā speciālistu skaita.  2019.gadā pašvaldību sociālajos dienestos (bez sociālo pakalpojumu sniedzējiem institūcijās, kuras ir sociālā dienesta struktūrvienības) sociālā darba speciālisti supervīziju apmeklējuši: individuālās supervīzijas līdz 9 h (ieskaitot) gadā 5,0% no kopējā speciālistu skaita; individuālās supervīzijas virs 9h gadā 1,48%; grupu supervīzijas līdz 18h (ieskaitot) gadā 41,25% no kopējā speciālistu skaita; grupu supervīzijas virs 18h gadā 52,27% no kopējā speciālistu skaita.  Iepriekš minētā statistika pierāda, ka 92 – 93% gadījumu priekšroka tiek dota grupu supervīzijām.  Saskaņā ar MK noteikumu Nr.686 17.2.1. un 27.1.3. apakšpunktu pašvaldībām tiek kompensēti 70% no supervīzijas pakalpojuma izmaksām ES fondu projekta ietvaros, bet nepārsniedzot normatīvajā aktā par prasībām sociālā pakalpojuma sniedzējiem noteikto minimālo supervīzijas apjomu sociālā darba speciālistiem kalendāra gadā.  Pašvaldības ir paudušas viedokli, ka ne visos gadījumos sociālā darba speciālistiem ir nepieciešamas 21 supervīzijas stundas gadā. Nepieciešamais supervīziju stundu skaits ir atkarīgs no konkrētajam darbiniekam piešķirto gadījumu sarežģītības pakāpes, kā arī no darbinieka profesionālās kompetences un pieredzes. Piemēram, pieredzējušam sociālā darba speciālistam nepieciešamais individuālo supervīziju stundu skaits varētu būt mazāks kā jaunajam darbiniekam.  Bieži dalība gan individuālajās, gan grupas supervīzijās ir būtiska sociālajam darbiniekam, īpaši jaunajam darbiniekam, uzsākot praksi vai krīžu situācijās, tāpēc būtisks ir nevis apmeklēto supervīziju stundu skaits, bet gan sesiju skaits. Piedalīšanās grupas vai individuālajā supervīzijā būtu vēlama vidēji 1 reizi mēnesī, kas gada griezumā, neskaitot atvaļinājumu periodus, kā arī cita veida prombūtnes (piemēram, darbnespēja, supervīzijas neapmeklēšana citu darba pienākumu veikšanas dēļ) vidēji varētu būt 10 supervīzijas sesijas.  Jāņem vērā, ka atšķirīgs stundu skaits ir dažādu supervīziju veidiem. Piemēram, individuālās supervīzijas sesijas ilgums visbiežāk ir 1-1,5 stundas, savukārt, grupas, komandas un organizācijas supervīzijas sesijas ilgums visbiežāk ir 2 - 3 stundas. Līdz ar to individuālajām supervīzijām 21 stunda gadā mēdz būt ir pārāk liels apjoms, taču grupas, komandas un organizācijas supervīzijām 7 supervīzijas sesijas gadā (kas vidēji atbilst 21 stundai) ir nepietiekošs apjoms.  Praksē ir pierādīts, ka svarīgi ir kombinēt dažādus supervīziju veidus. Piemēram, sociālajam darbiniekam, kurš dod priekšroku grupu supervīzijām, var nākties saskarties ar īpaši smagu sociālo gadījumu, kas rada nepieciešamību periodā starp grupu supervīzijām apmeklēt arī individuālās supervīzijas sesijas.  Grupu, komandu un organizāciju supervīzijas aktualitāte pieaugs arī saistībā ar plānoto reģionālo reformu valstī, kuras ietvaros dažādu apvienoto novadu sociālo dienestu darbiniekiem būs jāmeklē kopīgi risinājumi vienotai darba organizācijai un būs jāveido jauna komanda.  Supervīzijas sesiju skaits aktualizēsies arī sociālajiem darbiniekiem, apgūstot ES fondu projekta ietvaros izstrādātās metodikas ar dažādām klientu grupām, jo iegūtās teorētiskās un praktiskās zināšanas būs jāturpina pielietot praksē, nāksies saskarties ar jauniem izaicinājumiem, tādējādi būs nepieciešams papildus profesionāls atbalsts, t.i. supervīzija.  Līdz ar to projekts paredz grozījumus MK noteikumu Nr. 338 9.2.1. apakšpunktā, nosakot, ka sociālo pakalpojumu sniedzējiem jānodrošina supervīzijas atkarībā no konkrētajam darbiniekam - institūcijas, struktūrvienības vadītājam, kurš tieši iesaistīts sociālā pakalpojuma sniegšanā un organizēšanā, un sociālajam darbiniekam, klientu lietu sarežģītības un individuālajām vajadzībām, kā arī supervīzijas veida ne mazāk kā 10 supervīzijas sesijas gadā, pieņemot, ka individuālās supervīzijas sesijas ilgums visbiežāk ir vismaz viena astronomiskā stunda, savukārt grupas, komandas un organizācijas supervīzijas sesijas ilgums visbiežāk ir vismaz 2 - 3 astronomiskās stundas  **II *Metodes ģimenes ar bērniem izvērtēšanai***  ES fondu projekta ietvaros Labklājības ministrija nodrošina metodikas “Sociālais darbs ar ģimenēm ar bērniem” (turpmāk – metodika) izstrādi. Metodika ir vērsta uz sociālā gadījuma vadīšanas modeli, kura centrā ir ģimene. Tās ietvaros ir precizēti izvērtēšanas kritēriji, procedūra, kā arī izstrādātas sociālā darba labajai praksei atbilstošas anketas daudzpakāpju sociālās situācijas izvērtēšanai ģimenēs ar bērniem. Pašlaik metodikas izstrāde ir beigu posmā (metodikas izstrāde tiks pabeigta līdz 2020. gada beigām un tā būs publiski pieejama Labklājības ministrijas mājas lapā), kuras ietvaros jau notiek mācības sociālajiem darbiniekiem. Mācību ietvaros jau šobrīd ģimenes izvērtēšana ir jāveic, balstoties metodikā.  Izvērtēšanas posms ir nozīmīgākais posms sociālā darba procesā, jo tas ietekmē turpmāko sadarbību ar klientu. Risku izvērtēšana ne vienmēr ir pietiekoši, lai nodrošinātu klientam nepieciešamo atbalstu. Izvērtēšanas laikā sociālajam darbiniekam vienlaicīgi ir jāfokusējas uz vairākiem uzdevumiem:  - veidot sadarbības attiecības ar klientu;  - identificēt nepieciešamību pēc praktiskās un tūlītējas palīdzības;  - identificēt akūtas stresa reakcijas un apdraudējuma pazīmes;  - izvērtēt un izprast ģimenes sociālo situāciju, pielietojot atbilstošas sociālā darba izvērtēšanas metodes.  Daudzpakāpju izvērtēšana nozīmē pakāpenisku izvērtēšanas paplašinājumu un padziļinājumu atbilstoši klienta situācijai. Daudzpakāpju izvērtēšanas soļi:  - pirmreizējās informācijas izvērtēšana;  - sākotnējā izvērtēšana;  - padziļinātā un/vai paplašinātā izvērtēšana.  Periodā, kamēr sociālie darbinieki, kuri strādā ar ģimenēm ar bērniem, pakāpeniski apgūst metodiku, nepieciešams nodrošināt, ka tie, kuri jau ir to sekmīgi apguvuši, var metodiku pielietot praksē un nodrošināt ģimeņu ar bērniem daudzpakāpju novērtēšanu, bet pārējiem jānodrošina iespēja strādāt un veikt ģimeņu ar bērniem izvērtējumu atbilstoši ierastajai praksei un veidlapām. Attiecīgi projekta 1.9., 1.10. un 1.11. apakšpunkta jaunās normas stāsies spēkā ar projekta spēkā stāšanās brīdi, lai sociālajiem darbiniekiem netiktu radīta papildus slodze, t.i., strādājot gan pēc jaunās metodikas, gan arī vērtējot riskus atbilstoši spēkā esošajām normām. Ņemot vērā, ka ES fondu projekta ietvaros mācības minētās metodikas apguvei notiks līdz 2023.gada septembrim, un pēc tam tās plānots turpināt nākamajā plānošanas periodā līdz 2027. gadam, tādā veidā nodrošinot iespēju līdz 2027. gadam apgūt metodiku visiem sociālajiem darbiniekiem, kuri strādā ar ģimenēm ar bērniem.  Projekts paredz papildināt MK noteikumus Nr. 338 ar 191. punktu, nosakot, ka daudzpakāpju izvērtēšana ģimenēm ar bērniem obligāti visos pašvaldību sociālajos dienestos jānodrošina no 2028. gada 1. janvāra.  ***III Sociālo pakalpojumu kvalitātes izvērtēšana***  Projekts paredz, ka sociālo pakalpojumu sniedzējs sociālo pakalpojumu kvalitāti un atbilstību normatīvajos aktos noteiktajām prasībām vērtē ne tikai ar pašnovērtējuma metodi vai ISO 9001, bet arī ar EQUASS (*The European Quality in Social Services*) metodi. EQUASS sertifikācija ir ieviesta vairākās Eiropas savienības valstīs, tai skaitā Igaunijā un uzsākts ieviest Lietuvā. EQUASS sertifikācija piedāvā objektīvu un formālu Eiropas kvalitātes prasību atzīšanu. EQUASS nodrošina sociālo pakalpojumu kvalitātes standartizētu sistēmu, kas iedrošina sociālajā sektorā strādājošos sociālo pakalpojumu sniedzējus veikt kvalitatīvu un nepārtrauktu darbu, nodrošinot un garantējot kvalitatīvus pakalpojumus sociālo pakalpojumu saņēmējiem. Latvijā EQUASS sertifikātu ir ieguvusi Latvijas SOS Bērnu ciematu asociācijas izveidotie sociālo pakalpojumu sniedzēji.  Līdz ar to tiem sociālo pakalpojumu sniedzējiem, kuri ir ieguvuši EQUASS sertifikātu, nav nepieciešams formāli veikt vēl vienu kvalitātes vērtējumu, lai formāli izpildītu MK noteikumu Nr. 338 2.7. apakšpunktā noteikto prasību.  **IV *Sociālās rehabilitācijas pakalpojumi neredzīgām personām***  Attiecībā uz izmaiņām regulējumā par pakalpojumu sniedzējiem, kuri sniedz sociālās rehabilitācijas pakalpojumus neredzīgām personām (projekta 1.21. un 1.22. apakšpunkts), tie nepieciešami, lai piedāvātu klientiem plašāku programmu klāstu, lai katrs varētu saņemt sev nepieciešamo atbalstu un laika posmā pakalpojumam arī jābūt elastīgam, lai katrs to var pilnvērtīgi izmantot (tāpēc nepieciešams pakalpojumu pēc klienta iesnieguma pārtraukt un atjaunot, kad tas nepieciešams). Ja personai ir 1., 2. vai 3. grupas redzes invaliditāte, ar redzes atlikumu, tad sociālās rehabilitācijas procesa laikā, klientam apgūstot izvēlētos moduļus, pēc iespējas vairāk nepieciešams izmantot redzes atlikumu, lai redze neatrofētos, to nepieciešams izmantot, kā iesaka ārsti oftalmologi. Neviens cilvēks ar invaliditāti nevēlas būt uzkrītoši redzams – atšķirīgs, tāpēc tiek izmantota iespēja pielāgot savas prasmes un iespējas. Redzei pasliktinoties ir jāizvēlas citi paņēmieni un metodes, lai veiktu tās pašas jau iemācītās darbības jebkurā no jomām. Ja persona ar 1. grupas redzes invaliditāti pilnībā zaudē redzi, tas nozīmē, ka viss ko viņš iemācījās darīt izmantojot redzes atlikumu un tausti, tagad jāveic tikai ar tausti un jāiemācās eksistenciālajā procesā izmantot visas citas maņas (garša, oža, dzirde, kinestētiskā, telpiskā un tamlīdzīgas maņas).  Ņemot vērā, ka cilvēks ar redzes invaliditāti, savā attīstībā nekad neapstājas, bet aizvien pilnveidojas, lai būtu pēc iespējas neatkarīgāks no citu palīdzības, apmācības procesam ir nepieciešams veltīt lielu laiku savas dzīves. Tikai retais paliek sākotnējā stadijā un izvēlas dzīvot, kā pilnīgi aprūpējams, par kuriem tad gādā valsts un pašvaldības. Izejot apmācību pirmreizējiem klientiem persona ar redzes invaliditāti iegūst apliecinājumu, ka redzes zudums nav šķērslis, lai cilvēks nevarētu attīstīties tik tālu, cik vien ir motivēts. Pabeidzot pirmo apmācību persona ar redzes invaliditāti iegūst prasmi orientēties savā dzīvesvietā – mājas pagalmā, sagatavot pašu vienkāršāko uzturu, sakopties pats un atšķirt apģērba labo pusi no kreisās. Iepazīstas ar Braila rakstu, gūst priekšstatu par modernajām tehnoloģijām; datori, mobilie telefoni, citas IT. Rod priekšstatu, ka arī cilvēks ar redzes traucējumiem vai bez tās ir spējīgs strādāt rokdarbus, izgatavot dekoratīvās mākslas izstrādājumus, dziedāt, dejot, spēlēt teātri, komunicēt ar sabiedrību, iekļauties visos sabiedriskajos procesos. Lai to visu panāktu augstā līmenī, Latvijas Neredzīgo biedrības Rehabilitācijas centrs ir izstrādājis plašas sociālās rehabilitācijas programmas vairākos līmeņos. Saņemot atkārtoto pakalpojumu tikai 50 stundas gadā, personas ar redzes invaliditāti neiegūst jaunas iemaņas, jo izvēlēto aktivitāti nespēj patstāvīgi apgūt tādā līmenī, lai zināšanas būtu noturīgākas. Līdz nākamajam gadam ļoti daudz kas ir aizmirsies un puse no atvēlētā laika jāvelta prasmju atsvaidzināšanai.  Ja persona ar 1. grupas redzes invaliditāti ir izmantojusi sociālās rehabilitācijas pakalpojumu pirmreizējiem klientiem, bet personai būtiski mainījušies dzīves apstākļi – cilvēks ir uzsācis patstāvīgu dzīvi, mainījis dzīvesvietu, iekārtojies darbā vai uzsācis mācību procesu, tad gadā piedāvātais atkārtotais 50 stundu vai 8 dienu pakalpojuma apjoms nevar apmierināt personas vajadzības.  Pakalpojuma apjoma palielināšana ir nepieciešama labākai LM akceptēto sociālās rehabilitācijas programmu realizēšanai, ņemot vērā katras personas ar redzes invaliditāti individuālās vajadzības, redzes stāvokli, prasmju līmeni, komplekso veselības stāvokli, sociālo situāciju un uztveri.  Lai apgūtu dzīvei nepieciešamās sociālās prasmes, būtu radošs, patstāvīgs, nebūtu par apgrūtinājumu ne ģimenei, ne sabiedrībai, cilvēkiem ar redzes invaliditāti ir jādod iespēja augt un attīstīties. Lai apgūtu lielāko daļu no katram indivīdam pieejamās programmas ir nepieciešams stundu skaitu atkārtotiem klientiem palielināt vismaz līdz 100 stundām gadā. Apstiprināto sociālās rehabilitācijas programmu kopējais stundu skaits uz doto brīdi ir 6636 stundas.  **V *Pakalpojumu sniegšana no apreibinošām vielām un procesiem atkarīgām personām***  Saskaņā ar Sociālo pakalpojumu un sociālās palīdzības likumu valsts kopš 2003. gada bērniem un kopš 2007. gada pilngadīgām personām finansē sociālo pakalpojumu – sociālās rehabilitācijas pakalpojums personām, kuras ir atkarīgas no apreibinošām vielām. No 2003. līdz 2020. gadam minētais sociālās rehabilitācijas pakalpojums ir sniegts tikai institūcijā, bet līdz ar izmaiņām Sociālo pakalpojumu un sociālās palīdzības likuma 13. panta pirmās daļas 4.punktā nepieciešams noteikts prasības arī attiecībā uz pakalpojumu sniedzējiem, kuri sniedz sociālās rehabilitācijas pakalpojums no apreibinošām vielām un procesiem atkarīgām personām dzīvesvietā.  Saistībā ar to, ka sociālās rehabilitācijas pakalpojumu no apreibinošām vielām un procesiem atkarīgām personām sniedz arī ārstniecības personas – psihiatri, bērnu psihiatri un narkologi – projekts papildināts ar prasību šiem pakalpojumu sniedzējiem reģistrēties ārstniecības iestāžu reģistrā. Pakalpojumu sniedzēji, kas šobrīd nodrošina valsts finansētus sociālās rehabilitācijas pakalpojumus no apreibinošām vielām atkarīgām personām minētajā reģistrā ir reģistrējušies.  Attiecīgi projektā iekļauts punkts, kas MK noteikumus Nr. 338 papildina ar prasībām sociālās rehabilitācijas pakalpojuma no apreibinošām vielām un procesiem atkarīgām personām sniegšanai dzīvesvietā un nosaka ārstniecības personu pienākumu reģistrēties.  Projekts paredz svītrot MK noteikumu Nr.338 norādīto sociālās rehabilitācijas pakalpojuma ilgumu personām, kuras ir atkarīgas no apreibinošām vielām un procesiem, jo tas jau ir ticis norādīts LM izstrādātajos MK noteikumos “Kārtība, kādā no apreibinošām vielām un procesiem atkarīgas personas saņem sociālās rehabilitācijas pakalpojumus” (iesniegts Valsts kancelejā apstiprināšanai).  **VI *Prasības epidemioloģiskās drošības pasākumiem***  Ņemot vērā Covid-19 izraisīto ārkārtas situāciju Latvijā un pasaulē un tai sekojošos grozījumus arī normatīvajā regulējumā par epidemioloģisko drošību pēckrīzes periodā, kā arī nepieciešamību jau laikus sagatavoties līdzīgām situācijām nākotnē, projektā noteikts, ka sociālo pakalpojumu sniedzējam ir pienākums nodrošināt epidemioloģiskās drošības pasākumus un izstrādāt kārtību, kādā pasākumi tiks nodrošināti, bet, ja sociālais pakalpojums tiek nodrošināts ar izmitināšanu, tiek nodrošinātas telpas klienta izolācijai.  **VII *Atelpas brīža pakalpojums***  Ģimenēm, kurās dzīvo bērns ar smagu invaliditāti, ir pieejams atelpas brīža pakalpojums – 30 diennaktis gadā, kad par bērnu pilnībā un bez maksas parūpējas speciālisti. Atelpas brīdi var izmantot ģimenes, kuru bērns ir līdz 17 gadus (ieskaitot) vecs un kuram ir piešķirta invaliditāte un saskaņā ar VDEĀVK atzinumu ir nepieciešama īpaša kopšana. Bērniem pakalpojuma ietvaros tiek nodrošināta pašaprūpe, speciālistu konsultācijas, ēdināšana četras reizes dienā, pastaigas un saturīga brīvā laika pavadīšana, lai pārējie ģimenes locekļi šajā laikā, kamēr bērns neatrodas tiešā viņu aprūpē, varētu būt pārliecināti, ka bērns saņem vislabāko iespējamo aprūpi. Atbilstoši MK noteikumiem Nr.338 pakalpojumu nodrošina institūcijā.  Lai nodrošinātu to, ka šis pakalpojums būtu pieejams ne tikai institūcijā, bet arī vietā, kurā bērns dzīvo, projektā noteikts, ka atelpas brīža pakalpojumu var nodrošināt ne tikai institūcijā, bet arī klienta dzīvesvietā. |
| 3. | Projekta izstrādē iesaistītās institūcijas un publiskas personas kapitālsabiedrības | Nav. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiešā mērķa grupa: sociālā darba speciālisti (sociālie darbinieki, sociālie aprūpētāji, sociālie rehabilitētāji, sociālās palīdzības organizatori) un iestāžu un to struktūrvienību vadītāji, kas ir iesaistīti sociālo pakalpojumu sniegšanā, Latvijas Neredzīgo biedrība, pakalpojumu sniedzēji, kuri sniedz sociālās rehabilitācijas pakalpojumus personām, kuras ir atkarīgas no apreibinošām vielām un procesiem, atelpas brīža pakalpojuma sniedzēji.  Attiecībā uz epidemioloģiskās drošības prasību ievērošanu – visi sociālo pakalpojumu sniedzēji.  Saskaņā ar Labklājības ministrijai pieejamo statistisko informāciju Latvijā 2018.gadā sociālos pakalpojumus pašvaldību sociālajos dienestos, to struktūrvienībās, sociālās aprūpes centros, dienas centros, utt. sniedza un tajās tika nodarbināti 1776 sociālā darba speciālisti, no kuriem:   * Sociālie darbinieki - 1341; * Sociālie rehabilitētāji - 53; * Sociālie aprūpētāji - 123; * Sociālās palīdzības organizatori - 259; * Iestāžu vadītāji - 80 (sociālā dienesta vadītāji ar otrā līmeņa profesionālā augstākā vai akadēmiskā izglītība sociālajā darbā vai karitatīvajā sociālajā darbā)   Valsts finansētās ilgstošas sociālas aprūpes un sociālas rehabilitācijas institūcijās 2018.gadā bija 349 sociālā darba speciālisti:  - Sociālie darbinieki - 75;  - Sociālie rehabilitētāji - 60;  - Sociālie aprūpētāji - 214;  - Iestāžu vadītāji - 10 (otrā līmeņa profesionālā augstākā vai akadēmiskā izglītība sociālajā darbā vai karitatīvajā sociālajā darbā))  Pašvaldību iestādēs, nevalstiskās organizācijās un privātajos sociālo pakalpojumu sniedzējos, kas sniedz ilgstošas sociālas aprūpes un sociālas rehabilitācijas pakalpojumus 2018.gadā bija 452 sociālā darba speciālisti:  - Sociālie darbinieki - 178;  - Sociālie rehabilitētāji - 73;  - Sociālie aprūpētāji – 209;  - Iestāžu vadītāji - 61(otrā līmeņa profesionālā augstākā vai akadēmiskā izglītība sociālajā darbā vai karitatīvajā sociālajā darbā).  Pārējo sociālā darba speciālistu, kā arī sociālo pakalpojumu sniegšanā iesaistīto iestāžu vadītāju un iestāžu struktūrvienību vadītāju precīzs skaits nav zināms.  Netiešā mērķa grupa: sociālo pakalpojumu saņēmēji, kuriem būs pieejami kvalitatīvāki, klientu vajadzībām un sociālajai situācijai atbilstošāki, profesionālāk sniegti sociālie pakalpojumi.  2018.gadā sociālo pakalpojumu saņēmēju skaits valsts un pašvaldību sociālo pakalpojumu sniedzēju iestādēs bija aptuveni 87 tūkstoši.  Sociālās rehabilitācijas pakalpojumu no apreibinošām vielām un procesiem atkarīgām personām šobrīd sniedz divi pakalpojumu sniedzēji:   * VSIA “Slimnīca “Ģintermuiža”” sniedz pakalpojumu institūcijā * nodibinājums “Bērnu slimnīcas fonds” savā struktūrvienībā “Pusaudžu resursu centrs” sniedz pakalpojumu dzīvesvietā bērniem.   Sociālās rehabilitācijas pakalpojumu neredzīgām personām nodrošina Latvijas Nedzirdīgo savienība (katru gadu vidēji 1000 klientu saņem kādu no savienības piedāvātajiem un valsts finansētajiem sociālās rehabilitācijas pakalpojumiem).  Atelpas brīža pakalpojuma sniegšanai 2020. gada jūlijā Sociālo pakalpojumu sniedzēju reģistrā reģistrējušies 7 pakalpojumu sniedzēji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam kopumā būs pozitīva ietekme uz sabiedrības mērķgrupām, jo rezultātā būs pieejami kvalitatīvāki, klientu vajadzībām atbilstošāki, profesionālāk sniegti sociālie pakalpojumi. |
| 3. | Administratīvo izmaksu monetārs novērtējums | Projekts nerada administratīvo izmaksu pieaugumu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
|

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Labklājības ministrijas mājaslapā 2020. gada 19.aprīlī tika publicēts paziņojums par projekta izstrādi. |
| 2. | Sabiedrības līdzdalība projekta izstrādē | Projekts 2020. gada 19.aprīlī tika publicēts tīmekļvietnē www.lm.gov.lv, lūdzot sniegt iebildumus un priekšlikumus līdz 2020.gada 5.maijam |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldību domes un sociālie dienesti.  Sociālo pakalpojumu sniedzēji. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks veikta esošo funkciju un uzdevumu ietvaros. Projekta izpildes rezultātā nav paredzēta esošu institūciju likvidācija vai reorganizācija. Projektā paredzētais tiks īstenots līdzšinējā kārtībā un apjomā, iestāžu funkcijas un uzdevumi netiek paplašināti, papildus cilvēkresursi nav nepieciešami. |
| 3. | Cita informācija | Nav. |

Labklājības ministre R.Petraviča

14.07.2020.

I. Martinsone

64331825

Inga.Martinsone@lm.gov.lv

D.Muktupāvela

60008555

Daiga.Muktupavela@lm.gov.lv